Міхалкі (зьніклае паселішча)

**Міха́лкі** — былая вёска ў Мазырскім раёне Гомельскай вобласьці. Зьяўлялася цэнтрам аднайменнага сельсавету.

     
   

## Гісторыя

### Вялікае Княства Літоўскае і Рэч Паспалітая

У апісаньні Мазырскага замку 1552 году зазначана, што зь Міхалкаўскіх людзей сяла Багуцічаў аднайменнай нядзелі Мазырскай воласьці выбіралася 40 грошаў. Сяло Міхалкавічы названае ў 1559 годзе ў каралеўскім прывілеі баярыну Міцьку Левановічу на востраў Лук'янаўскі, а сяло Міхалкі — у рэвізіі Мазырскага староства, выкананай каралеўскімі камісарамі панамі Рыгорам Валовічам і Мікалаем Нарушэвічам да 8 кастрычніка 1560 году. Тады былі вызначаныя межы Міхалкаў разам зь сёламі Анузы, Вішанькі, Мытва.

Напярэдадні падпісаньня акту Люблінскай уніі, згодна з указам караля і вялікага князя Жыгімонта Аўгуста ад 6 чэрвеня 1569 году, Кіеўскае ваяводзтва стала часткаю Кароны Польскай. Міхалкі ў складзе Мазырскага павету, пад уплывам віленскага ваяводы, канцлера ВКЛ і мазырскага старосты Мікалая Радзівіла Рудога ды падтрымаўшай яго павятовай шляхты, быў выведзены з Кіеўскага і далучаны да Менскага ваяводзтва.

У 1671 годзе пан Дамінік Абуховіч, уладальнік маёнтку Міхалкі, меў судовую справу з стрыечным братам панам Базылём Абуховічам, які абвінаваціў яго ў памкненьні на забойства і ўчыненьні пагрозаў на шляхецкі гонар і здароўе. У 1672 годзе судзіўся з панам Яхімовічам з-за наезду таго на Міхалкі.

11 траўня 1778 году фальваркі Міхалкі і Санюкі сталі леннымі добрамі Томаша, сына Тэадора, Лянкевіча.

Пазначаныя Міхалкі і на мапе Мазырскага павету, складзенай, імаверна, у апошняй трэці-чвэрці XVIII ст.

### Пад уладай Расейскай імпэрыі

У выніку другога падзелу Рэчы Паспалітай (1793 год) Міхалкі апынуліся ў межах Расейскай імпэрыі, ад 3 траўня 1795 году ў адноўленым Мазырскім павеце Менскага намесьніцтва, з 12 сьнежня 1796 губэрні.

У «Списках населенных мест Минской губернии по уездам, приходам, еврейским обществам со сведениями об их расположении и народонаселении [Дело]: 1857 г.» засьведчана, што 394 жыхары сяла былі прыхаджанамі Міхалкаўскай царквы Раства Найсьвяцейшай Багародзіцы, а 17 вяскоўцаў і 13 асобаў з маёнтку пана Лянкевіча зьяўляліся вернымі парафіяльнага касьцёлу Ўнебаўзяцьця Найсьвяцейшай Панны Марыі ў Кімбараўцы.

У парэформавы пэрыяд сяло Міхалкі — адміністрацыйны цэнтар аднайменнай воласьці.

На 1909 год у сяле Міхалкі было 52 двары з 296 жыхарамі, у аднадворным маёнтку — 28 жыхароў. У 1911 (1913) годзе маёнткам Міхалкі з 1706 дзесяцінамі валодаў Канстантын Лянкевіч.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Германія перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана часткай Беларускай Народнай Рэспублікі. Міхалкі ў складзе Мазырскага павету, аднак, апынуліся ў часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. З 18 траўня тут дзеяла «варта Украінскай Дзяржавы» гэтмана Паўла Скарападзкага.

## Заўвагі

## Крыніцы

## Літаратура
Деревни и люди Мозырщины: историко-документальная хроника Мозырского района, всех сельсоветов и населённых пунктов региона (деревень, посёлков, хуторов). – Мозырь: Колор, 2001. С. 90-93

Катэгорыя:Колішнія населеныя пункты Мазырскага раёну